PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)
1. Pripravovaný právny predpis:

Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 436/2008 Z. z. ktorým sa ustanovujú podrobnosti o technických požiadavkách a postupoch posudzovania zhody na strojové zariadenia v znení neskorších predpisov (ďalej len „návrh nariadenia vlády“)
2. Základné ciele právnej úpravy:
Nariadením vlády Slovenskej republiky č. 436/2008 Z. z. ktorým sa ustanovujú podrobnosti o technických požiadavkách a postupoch posudzovania zhody na strojové zariadenia v znení neskorších predpisov (ďalej len „nariadenie vlády č. 436/2008 Z. z.“) bola do slovenského právneho poriadku prebratá smernica Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (prepracované znenie) (Ú. v. EÚ L 157, 9.6.2006) v platnom znení (ďalej len „smernica 2006/42/ES v platnom znení“). 
Smernica 2006/42/ES v platnom znení sa s účinnosťou od 20. januára 2027 ruší a je nahradená nariadením Európskeho parlamentu a Rady (EÚ) 2023/1230 zo 14. júna 2023 o strojových zariadeniach a o zrušení smernice Európskeho parlamentu a Rady 2006/42/ES a smernice Rady 73/361/EHS (Ú. v. EÚ L 165, 29.6.2023) v platnom znení (ďalej len „nariadenie (EÚ) 2023/1230 v platnom znení“), ktoré nadobudlo účinnosť 19. júla 2023. 
Nariadenie (EÚ) 2023/1230 v platnom znení bolo implementované zákonom č. 318/2025 Z. z., ktorým sa mení a dopĺňa zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony s výnimkou čl. 51 ods. 2 nariadenia (EÚ) 2023/1230 v platnom znení, ktoré je zrušovacím ustanovením smernice 2006/42/ES v platnom znení. 
Návrhom nariadenia vlády sa preberá čl. 51 ods. 2 nariadenia (EÚ) 2023/1230 v platnom znení, čím sa ruší nariadenie vlády č. 436/2008 Z. z. v znení neskorších predpisov s účinnosťou od 20. januára 2027.
3. Zhodnotenie súčasného stavu:
Nariadenie vlády č. 436/2008 Z. z. je aproximačným nariadením vlády Slovenskej republiky a technickým predpisom z oblasti posudzovania zhody podľa § 2 písm. e) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov (ďalej len „zákon č. 56/2018 Z. z.“). Nariadenie vlády č. 436/2008 Z. z. upravuje základné požiadavky na zariadenie podľa § 3 a 4 nariadenia vlády č. 436/2008 Z. z. , ktoré je určeným výrobkom podľa § 4 zákona č. 56/2018 Z. z. a ďalšie podrobnosti, ako je voľný pohyb, predpoklad zhody, ochranné opatrenie, postupy posudzovania zhody, postupy pre čiastočne skompletizované strojové zariadenie, notifikované osoby, označenie CE a nezhodné označenia.
4. Spôsob zapojenia verejnosti do prípravy právneho predpisu:
Príprava návrhu nariadenia vlády bude prebiehať formou výmeny informácií a konzultácií prostredníctvom elektronickej komunikácie a v prípade potreby aj osobnými rokovaniami so subjektmi, ktoré prejavia záujem o spoluprácu pri príprave návrhu nariadenia vlády s cieľom zabezpečiť úzku súčinnosť a spoluprácu so zainteresovanými stranami v predmetnej oblasti.  
Verejnosť sa môže zapojiť do prípravy všeobecne záväzného predpisu formou zasielania podnetov alebo návrhov v intenciách vecného zamerania podľa bodu 2. Lehota na zaslanie vyjadrení k predbežnej informácii je do 28. júla 2026.
Kontaktné údaje:
Úrad pre normalizáciu, metrológiu a skúšobníctvo Slovenskej republiky
P. O. Box 76
Štefanovičova 3
Bratislava 15
810 05

E-mail: barbora.buckovafizikova@normoff.gov.sk 
 

5. Predpokladaný termín začatia pripomienkového konania:
september 2026 

